‘Absurd om van ANC te verwag om Guptas te arresteer’Gwede Mantashe. Argieffoto: Werner Beukes/SAPA Gwede Mantashe, sekretaris-generaal van die ANC, het Donderdag gesê dit word van wetstoepassingsagentskappe verwag om teen die Gupta-familie op te tree in die lig van omvattende bewerings van die plunder van staatshulpbronne deur onbehoorlike aktiwiteite met staatsbeheerde ondernemings en senior politici. “Wanneer mens soms die status van ŉ familie vergroot, en mens laat alles rondom die Guptas draai, dan gee jy eintlik vir hulle onverdiende status. Ons praat hier van staatskaping, ons hanteer die rol van die familie in daardie staatskaping, maar dit is nie ŉ onderwerp vir elke nasionale uitvoerende komitee om daaroor te gesels nie,” het Mantashe aan verslaggewers gesê by ŉ vergadering van die party se topstruktuur in Pretoria. “Die prosesse duur voort. Ons het ŉ besluit geneem in die saak. Ons gaan nie elke dag hierheen kom en sê ons benadruk ons siening oor die Guptas nie. Die feit dat provinsies daaroor begin praat beteken dat die ANC bewus is van die probleem en dat hulle daaroor praat. Die ANC sal dus sy immuniteit verbeter om nie deur die Guptas besmet te word nie.” Mantashe het egter bygevoeg dit is die polisie se verantwoordelikheid om die wet toe te pas. Hy het vrae oor die oënskynlike versuim om lede van die Gupta-familie te ondersoek en te vervolg, van die hand gewys. “Julle sê dus die ANC moet sy eie polisie-eenheid op die been bring en die Guptas in hegtenis neem? Is dit julle voorstel? Ek weet nie of julle wil hê die ANC moet ŉ polisie-eenheid en ŉ privaat weermag hê wat die Guptas kan omring en hulle in ŉ privaat tronk kan toesluit nie. Ek dink dit sal absurd wees.” Mantashe het gesê dit is uiters onregverdig vir die Suid-Afrikaanse media om die ANC uit te beeld as ŉ regerende party wat hom blind hou vir korrupsie. “Wanneer twee burgemeesters van Buffalo City uit hul amp verwyder word, en drie sekretarisse van die ANC uit hul posisies verwyder word, en ek kan vir julle ŉ lys gee… om ŉ beeld te skep dat niks gebeur nie, dat ons tot dusver net gepraat het, mislei die samelewing. Daar is baie wat al gebeur het. Wanneer ŉ LUR in ŉ provinsie in hegtenis geneem word, vervolg word en gevonnis word en ons vergeet later daarvan omdat ons kyk na iets anders waarin ons geïnteresseer is, is ŉ verkeerde benadering om die samelewing op te lei.” Hy het gesê hy wil nie die kwessie van die Gupta-e-posse ligtelik bespreek nie. “Ons moet daardie kwessie holisties hanteer. Dit is baie kompleks. Dit berokken die ANC skade, al is ons as ŉ organisasie nie die kern daarvan nie. Dit is individuele lede wat beskuldig word, maar dit berokken die ANC skade.” Senior ANC-lede insluitend pres. Jacob Zuma, voorsitter Baleka Mbete en tesourier-generaal Zweli Mkhize het ook die party se vergadering bygewoon.